Viris venerabilibus dominis et amicis in Christo karissimis, G. et sociis suis in ordine, frater S., humilis prior Marciniacensis, totusque ejusdem loci ancillarum Christi conventus, salutem et obedientiam cum orationibus continuis. Reverentiæ vestræ notum fieri cupimus, quod dominus Lugdunensis archiepiscopus in domo nostra de Varanes procurationem exigit, quæ nunquam ibi fuit persoluta. Inde est quod reverentiam vestram attentius exoramus, quatinus indulgentiam domini papæ super hoc nobis per latorem præsentium transmittere dignemini, scientes quod infra proximam Purificationem Sanctæ Mariæ eandem vobis restituemus. Datum in vigilia Natalis Domini, anno Domini Mº CCº XXXº Iº.